钦定古今图书集成/明伦汇编/官常典/第347卷 > 吴执中
## 钦定古今图书集成/明伦汇编/官常典/第347卷 > 吴执中

按《宋史》本传：“执中，字子权，建州松溪人。登嘉祐进士
第，历官州县。同门婿吕惠卿方贵盛，不肯附以取进。
凡三十馀年，始提举河南常平，连徙河东、淮南、江东
转运判官，提点广东刑狱，入为库部、吏部、右司郎中。
大观初，擢兵部侍郎。二年，进御史中丞。论开封府内
侍省、京畿、秦凤违法干请，诏奖其得风宪体。”又言“开
封之治事，大理之决狱，将作之营缮，榷货之入中，皆
职所当为，乃妄以为功，一岁迁官至五六，宜行抑损。”
遂诏自今但赐束帛。郑居中知枢密院，执中言外戚
不宜在政地，帝还其章，而谕所以用居中之意。初，蔡
京忌张康国，故引执中居言路。执中先劾刘炳兄弟，
宋乔年父子，皆京客也，帝尝语执政，嘉其不阿，康国
曰：“是乃为逐臣地耳。”已而章果至。帝怒，黜知滁州，未
几，徙越州。石公弼以为执中反复得罪，未宜殿大府，
改提举洞霄宫，以集贤殿修撰知扬州，加显谟阁待
制、知河南府。道过都，复拜中丞。帝以星变逐蔡京，言
者未已，执中谓进退大臣当全礼貌，于是为京下诏，
京得不重贬。庞恭孙、赵遹开梓、夔诸夷州，执中乞正
其罪。又言：“《八行》之举，所得皆乡曲常人，不足以为士。
愿下太学考其道艺而进退之。”所论多施行。迁礼部
尚书。张商英罢御史，张克公言执中与商英皆由郭
天信以进。除枢密直学士、知越州。寻降待制，又夺职，
卒于家。